arnastofnun/IGC-2024 huggingface dataset:
Fésbókin er gölluð

Ég nota fésbókina. Ekki því hún sé svo góð, heldur því hún er svo stór. Stærsti fjölmiðill heimsins. Gerir mér kleift að birta skoðanir á ýmsum sérsvæðum, til dæmis pírata. Gerir fólki kleift að dreifa skoðunum mínum með því að tengja þær inn á sín svæði. En fésbókin er ekki mín eign. Má loka á mig, hvenær sem er. Má sóa tíma mínum við að komast aftur í samband. Fésbók sýnir mér það efni, sem hún telur mig vilja sjá. Magnar þannig hugsanlega fordóma mína. Bloggið er að mörgu leyti betra. En nafnlausir „virkir í athugasemdum“ ganga þar um á skítugum skóm. Svo ég loka á þá, hef opið á fésbókinni. Bloggið er líka mín eigin geymsla, mín fortíð. Þar er allt, sem ég hef skrifað um ævina. Og ég á það sjálfur.
Lífeyris-sjóðasukkið

Tryggingafræðistaða Lífeyrissjóðs verzlunarmanna versnaði 2016 úr 8,7 prósent í 4,2%. Kaup sjóðsins á hlutabréfum í dapurlegum rekstri Icelandair lék þar stórt hlutverk. Þetta er stærsti lífeyrissjóður landsins og segir mikið um bransann í heild. Stjórnir þeirra eru illa skipaðar, jafnvel bröskurum, og hafa lítið vit á hlutabréfabraski. Lífeyrissjóðir eiga ekki að taka þátt í braski, heldur vera í traustum og hægum lánum, til dæmis ríkisskuldabréfum. Þau hæfa bezt traustri tryggingarfræðistöðu þeirra. Til langs tíma þarf að taka stjórn þeirra úr höndum spilltra milliliða. Og fela hana hlutlausum fræðimönnum og svo sjóðfélögunum.
Kvalaþrá kjósenda

Hvað eftir annað sýna kannanir, að Íslendingar hafa mestar og auknar áhyggjur af stöðu heilbrigðismála. Síðan koma áhyggjur af spillingu í fjármálum og pólitík, af fátækt og félagslegum ójöfnuði. Hálf þjóðin deilir þeim áhyggjum. Þetta eru stóru málin okkar, þótt fjölmiðlar birti meira um bús í búðum. Í kosningunum í nóvember lofuðu núverandi stjórnarflokkar öllu fögru og hafa svikið það allt. Kjósendur vissu þetta. En það nægir nægum fjölda, að bófaflokkur lofi himnaríki á jörð og fari svo umsvifalaust að vinna fyrir kvótagreifa. Kjósendur, sem vita betur, láta bófana sína taka sig ósmurt í rassinn, kosningar eftir kosningar.
Matur – þjónusta – umhverfi

Eftir áramótin eru tíu veitingahús á gæðalista mínum. Fyrst og fremst vegna eðalgóðrar matreiðslu, vingjarnlegrar þjónustu og notalegs umhverfis. Hóflegt verð í hádeginu (1900-2700 kr) skiptir líka máli, ég tími ekki að borga 9.000 kr að kvöldi. Þrír nýliðar eru á listanum, Matwerk, Matarkjallarinn og Essensia. Sjávargrillið trónir á toppnum eins og verið hefur undanfarin ár. Röðin á listanum skiptir þó minna máli en veran á listanum. Þetta eru allt frábær hús:

1. Sjávargrillið

2. Matur & drykkur

3. Fiskfélagið

4. Kopar

5. Matwerk

6. Matarkjallarinn

7. Holt

8. Essensia

9. Kaffivagninn

10.Ostabúðin

10.Grillmarkaðurinn
Þyrla upp ryki

Þegar ráðherrum líður illa út af gagnrýni á gerðir þeirra eða iðjuleysi, þyrla þeir upp ryki. Láta koma fram getgátur um náttúrupassa, er reita fólk til reiði. Eða hugmyndir um bús í búðir, sem hafa sömu áhrif. Af nógu er að taka, svo sem vegaskatt kringum Reykjavík. Halldór Laxness lýsir slíku vel í Atómstöðinni: Að grafa upp hugsanleg bein Jónasar Hallgrímssonar. Við þekkjum tillögur um breytta klukku. Allt fer á hvolf, því allir hafa vit á slíku. Fáir skilja alvörumál á borð við einn og sama vask á allt, allan fisk á markað, frjáls uppboð kvóta, gistináttagjald, nýja stjórnarskrá og einkavinavæðingu. En við vöðum bara reyk.
Gott hjá Þorgerði

Gott er, að kvótagreifar og sjómenn sömdu án fjárhagslegrar þátttöku ríkisins. Ekki er heil brú í, að skattgreiðendur borgi hlut í kjörum sjómanna og nú hefur það verið aflagt. Að vísu gerðist það með því að ráðherra veifaði hótun um enn ein lögin á sjómenn. Og svo vitum við ekki enn um smáa letrið í samningunum. En á þessu stigi upplýsinga hefur Þorgerður Katrín Gunnarsdóttir ráðherra haft sóma af festu sinni við að hafna aðild skattgreiðenda. Hefðbundnir kjarasamningar eru tilgangslausir, þegar annar aðilinn hefur einkarétt á veiðikvóta og getur flýtt eða frestað útgerð að vild. Miklu stærra mál er að afnema þessa úthlutun kvóta.
Misstu stuðning miðjunnar

Þeir, sem hafa yfir milljón á mánuði, telja Ísland á réttri leið, kjósa Viðreisn eða Sjálfstæðisflokkinn. Hins vegar telur fólk með meðallaun, 400-600 krónur, Ísland á rangri leið. Meirihluti þjóðarinnar hefur þá skoðun. Vegna spillingar í fjármálum og stjórnmálum, félagslegs ójafnaðar og hnignunar velferðar, siðferðis og menntunar. Einkennishópur þessa miðstéttarfólks eru Píratar, sem höfðu að kjörorði: „Endurræsum Ísland“. Hins vegar var Sjálfstæðisflokkurinn, flokkur yfirstéttarinnar, með slagorðið: „Á réttri leið“. Allur þorri kjósenda Bjartrar framtíðar telur Ísland á rangri leið. Samkvæmt könnun MMR og þjóðarpúlsi Gallup hefur stjórnin misst stuðning miðjunnar.
Lækkun ríkisvaxta

Óskynsamlegt er að einkavinavæða ríkisbankana þrjá. Við vitum, hvernig síðast fór. Miklu nær er að ná vöxtum niður á ríkisskuldum. Smári McCarthy, þingmaður Pírata, hefur lagt það til. Þeir eru núna að meðaltali rúm 5%. Lífeyrissjóðirnir telja sig þurfa minnst 2,5% til að halda verðgildi inneignar sjóðfélaga. Þeir eru í vandræðum með að finna ábyggilega skuldunauta og sumir hafa fíflast til að kaupa í Icelandair. Miklu nær er að lána ríkinu á 3% vöxtum. Þetta hefði líka þá hliðarverkun, að Seðlabankanum væri ei lengur stætt á margföldum vöxtum annarra seðlabanka. Vaxtastýring bankans hefur hvort sem er aldrei nein áhrif haft.
30.000 fátæklingar

70% gamlingja hafa það gott, samkvæmt Félagsvísindastofnun. Þýðir á íslenzku, að 7.000 gamlingjar hafa það ekki gott. 10% íslenzkra barna teljast fátæk, samkvæmt Unicef. það eru um 10.000 börn. Alls má telja, að tæplega 30.000 Íslendingar séu fátækir. Prósentan er ekki há, en beinar tölur segja betur, hvað er að. Það er, að hluti Íslendinga er fátækur og þúsundir þeirra eiga ekki fyllilega fyrir mat. Þetta gerist á sama tíma og hinir, sem hafa það nokkuð gott, hafa misst áhugann á fátæklingum. Þeir eru vonda fólkið. Hafa tekið trú á nýfrjálshyggju Hannesar Hólmsteins. Telja græðgi vera góða, kusu núverandi stjórn í síðustu kosningum.
Andstaðan til hjálpar

Ráðherrarnir Sigríður Andersen og Jón Gunnarsson hafna frumvarpi stjórnarinnar um jafnlaunavottun. Sama gera Brynjar Níelsson og Óli Björn Kárason þingmenn. Þetta eru fjórir þingmenn Sjálfstæðis. Sigríður og Óli Björn eru ofsatrúarfólk Hannesar Hólmsteins. Jón og Brynjar eru hins vegar kúgunarsinnar og vilja sýna Viðreisn valdið. Þorsteinn Víglundsson ráðherra þarf því að leita stuðnings úr stjórnarandstöðunni til að frumvarpið nái fram að ganga. Þann stuðning fær hann, en eftir sitja sárindi í nýmyndaðri ríkisstjórn. Vafalaust mun Viðreisn hafna hliðstæðum stórmálum Sjálfstæðis til að sýna, að fleiri en einn séu að spila.
Þöggun er viðkvæm

Tilefni pistils míns í gær var evrópsk skoðanakönnun, er sýndi mikinn meirihluta allra þjóða andvígan aðflutningi útlendinga. Ég tel mislukkaða þöggun vandamála við aðflutninginn hafa hraðað þessu ferli. Margir sjá þessa þöggun og hugsa í samræmi við það. Gunnar Smári hefur áður orðið reiður mínum málflutningi og varð að þessu sinni enn æstari. Reiðilesturinn má sjá á þræði Sósíalista í gær. Ég er að tala um framgang hægri öfgaflokka sem vandamál, en GSE túlkar orð mín sem rasisma. Telur tal um þöggun vera rasisma minn og engan raunveruleika. Ég tel mikla reiði hans afsaka orðnotkun hans og ekki leiða til frekari skoðanaskipta.
Þöggunin stórtapar

Mér sýnist af skoðanakönnun í helztu ríkjum Evrópu, að mikill meirihluti fólks í öllum löndum sé andvígur komu múslima. Mér sýnist þetta munu leiða til mikils kosningasigurs róttækra flokka á hægri kanti. Sumir þessara flokka munu einnig hafa á stefnuskrá að leggja niður skatta. Þöggunin margumtalaða hefur ekki snúið þessu við. Kratar verða næsta fylgislausir í Svíþjóð og Svíþjóðardemókratar verða stærsti flokkurinn. Þannig innleiðist Trumpismi í Svíþjóð og öðrum löndum, þar sem kratar og aðrir fjölmenningarsinnar hafa hingað til oftast haft völdin. Breytingin verður hörðust í Svíþjóð, þar sem þöggunin hefur verið ákafast keyrð.
Framtíðin ekki búin

Mér sýnist doði hlaupinn í stuðningsmenn Pírata. Væntu 30% fylgis, en fengu 15%. Þeim finnst það vera ósigur. En sá kann allt, sem bíða kann. Nú fá 10 þingmenn Pírata tækifæri til að læra á þingræðið og skrafið í hornunum. Þeir fá færi á að fara um kjördæmin og átta sig betur á viðbrögðum kjósenda. Öðlast skilning á því, hvers vegna 15% þjóðarinnar daðraði við Pírata fyrir kosningar, en brast kjarkinn í kjörklefanum. Í næstu kosningum verða Píratar málefnalega betur undir baráttuna búnir. Skilja betur ris og hnig í áhuga á stjórnarskrá og mikilvægi þess að mæta sjónhverfingum og lygum af fullri hörku. Framtíðin er alls ekki búin enn.
Fjárfestar kokka arðinn

Verði auðlindaarður kreistur út úr greifunum, sem hafa einkarétt á nýtingu auðlindanna, mun hann ekki renna til þjóðarinnar. Bjarni Ben yfirbófi hefur stofnað nefnd fjárfesta og hagspekinga til að finna leið til að koma arðinum í hendur einkavina. Bankarnir verða seldir á einkavinaverði til skattsvikara, sem fá 20% afslátt, ef peningarnir koma úr skattaskjóli. Afgreiðslustofnun auðlindaarðs fær heitið stöðugleikasjóður. Alltaf góðir í nafngiftum, bófarnir. Hins vegar hefur stjórnarandstaðan hugsað sér, að auðlindaarðurinn fari í að halda uppi alvöru norrænni velferð og heilsu almennings. Þjóðin vill fá að nota arðinn sjálf.
Stuðningsfólk bófaflokksins

20% Íslendinga greiða öðrum laun, fyrir utan þá, sem eru sjálfstæðir. Því er ekkert skrítið, að hægri flokkar, fjármagnaðir af atvinnurekendum, njóti svipaðs fylgis. Fæstir þessara hafa nokkuð gagn af pilsfaldinum, sem er lykillinn að ofsagróða. En margir telja samt sjálfsagt að kjósa gerspilltan bófaflokk, sem þurrkar upp hinn árlega þjóðararð. Hvaðan koma þá þessi 5% sem koma fylgi Sjálfstæðisflokksins upp í 25%? Og hvaðan koma þessi 5%, sem styðja Viðreisn. Ætli þetta séu ekki fíflin margumtöluðu. Alveg eins og í gamla daga, þegar allt fólkið í Pólunum kaus Sjálfstæðisflokkinn. Fífl kjósa bófa, sem hafa það gott.
Ýfingar stjórnarflokka

Ýfingar eru að hefjast milli stjórnarflokkanna. Helzt eru þar að verki Sigríður Andersen og Jón Gunnarsson, sem taka ekki mark á þeim línum stjórnarsáttmálans, sem ættuð eru frá samstarfsflokkunum. Jón Gunnarsson rekur harða stefnu í þágu fjárhaldsmanna sinna. Sigríður er bókstafstrúuð á Hannesarkredduna. Telur ekki þörf á að jafna kynbundinn launamun, því að hann sé ekki til. Hún styður þannig ekki stjórnarsáttmálann. Einnig vill hún lúskra á hælisleitendum. Erfiðir tímar eru framundan hjá samstarfsflokkunum, þegar þeir fara að útskýra valdalausa stöðu sína. Kannski eru þeir ekki til, ekki frekar en kynbundinn launamunur.
Mossack-Fonseca

Banksterarnir Jürgen Mossack og Ramon Fonseca á Tortola hafa verið settir í fangelsi í framhaldi af Panama-lekanum. Hvenær fara Bjarni Ben og Sigmundur Davíð í fangelsi?
Flokkun flokkanna

Pólitísk vandræði stafa mest af aldri flokka, sem hafa smám saman spillzt af langvinnu samstarfi. Því þorir VG ekki að pota í kvótagreifa og afurðastöðvar. Munur Sjálfstæðisflokks og Viðreisnar er, að sá fyrri er hreinn bófaflokkur, sem flaggar markaðskreddu, en rekur pilsfaldakerfi fyrir ríkustu prósentin. Viðreisn er fulltrúi atvinnugreifa líkt og hægri flokkar markaðskreddu í nálægum löndum. Björt framtíð er hagsmunaflokkur fyrir vel menntuð fífl. Samfylkingin er blanda nokkurra flokka, sem gæta hagsmuna miðstétta. Píratar horfa fram á veginn til byltingarinnar, sem mun leysa kommúnisma og kapítalisma af hólmi innan áratuga.
Inspektorinn vantar

Brugghúsið Bryggjan er risavaxin „gastro-pub“, bjórkrá með metnað í eldamennsku. Þar var hægt að fá ágætar rækjur, reyktan lax, egg og skyr í hádeginu (2.690 kr). Mér leizt hins vegar lakar á egg, beikon og pylsur félaga minna (2.890 kr). Það telst varla metnaður. Þjónusta var óörugg og án yfirsýnar. Okkar pöntun týndist í kerfinu og við þurftum að ítreka hana. Ég held það vanti inspektor í matsalinn. Bryggjan er ofurhönnuð eins og flestir matstaðir eru nútildags, fremur „konsept“ en innihald. Stórir gluggar ættu að veita útsýni yfir gömlu höfnina, ef ekki flæktist fyrir skipsskrokkur við gluggana. Sé varla fram á frekari heimsókn hér.
Kyrrlát einkavinavæðing

Fáir fjölmiðlar hafa fattað, að ríkisstjórnin stefnir að mestu einkavinavæðingu sögunnar. Hún hyggst einkavinavæða bankana og bara skilja eftir hjá ríkinu 30% af Landsbankanum. Þetta á að gerast í áföngum á kjörtímabilinu. Arion verður fyrstur fyrir lok þessa árs. Hvergi kemur fram, að fyrst þurfi að siðvæða bankana, áður en þeir verða afhentir fjáraflabófum landsins. Hvergi kemur fram, að greina verði milli sparnaðarbanka og braskbanka. Ekki heldur, að greina þurfi milli viðskipta heima fyrir og erlendis. Þetta er það, sem allar ríkisstjórnir eftir hrunið hafa trassað að laga. Eindregið er stefnt að nýrri kollsteypu í þágu peningagreifa.
Orð Bjartrar týndust

Lykilmál Bjartrar framtíðar er ekki í stjórnarsáttmálanum, þótt Björt Ólafsdóttir ráðherra segi svo. Hvergi er „talað um náttúru- og umhverfisvernd“ í rammalögum um ívilnanir til nýfjárfestinga í orkufrekum iðnaði. Björt var í þeim hópi, sem samdi sáttmálann, og hefur því verið meðvitundarlítil á þeim tíma. Sama er að segja um aðra lykilmenn Bjartrar framtíðar. Óttarr Proppé er heilbrigðisráðherra. Virðist þar sætta sig við, að ekki verði sett nauðsynlegt aukið fjármagn í Landspítalann. Heldur verði gerð áætlun um tilfærslur INNAN heilbrigðisgeirans á næstu árum. Það verður því enginn áherzlumunur milli Kristjáns Þórs og Proppé.
Gjafahagkerfið

Skipti- og gjafahagkerfi hefur risið af myndarbrag á vefnum. Ungt fólk vill losna við gamla eldavél og býður hana gefins þeim, sem vill sækja hana. Annað ungt fólk kemur á bíl með kerru, skoðar vélina og vill taka hana. Í leiðinni spyr það, hvort það geti gert eitthvað í staðinn. Jú, það getur lánað kerruna í flutninga í einn dag. Þannig gerir fólk hvert öðru greiða án þess að peningar fari á milli. Og án þess að neinn hagvöxtur sé skráður. Hefði allt þetta verið keypt og leigt í búðum, mundi hafa reiknazt hagvöxtur af öllu saman. Þetta sýnir, að hagvöxtur er marklaust hugtak, svo sem eins og raunar önnur hugtök og tilgátur „hagfræðinnar“.
Burt með greifana

Kvótagreifar halda uppi vinnudeilu við sjómenn, því að þeim er alveg sama, hvenær fiskurinn er veiddur. Þeir missa ekki einkaréttinn, þótt verkfallið dragist á langinn. Óbærilegt er, að þeir þannig leikið sér með fjöregg þjóðarinnar eins og þeim þóknast. Tímabært er að taka skipin eignarnámi og bjóða þau út með kvóta á frjálsu uppboði samkvæmt reglum hins frjálsa markaðar. Í leiðinni má ýta kvóta til sjávarþorpa, sem hafa farið illa út úr samskiptum við greifana. Ekki gengur lengur, að greifarnir geti hagað sér eins og þeir eigi fiskinn. Við eigum að nota vinnudeiluna til að losna við greifana úr hagkerfinu með einni snarpri aðgerð.
Fjölmiðli útskúfað

Wikipedia hefur bannað tilvitnanir í Daily Mail á síðum sínum. Brezka sorpritið er fyrsti fjölmiðillinn, sem lendir í þessu. Kjaftað er um, að Russia Today og Fox News muni fylgja á eftir. Allt væri það landhreinsun. Lygasögur eru undir smásjá þessar vikurnar, einkum vegna Trump og aðstoðarmanna hans. Þeir halda áfram að bulla hjáreyndir, þótt þeir hafi verið leiðréttir. Staðreyndir skipta slíka fugla engu máli. Þess varð líka vart í síðustu kosningum hér, að sumir flokkar gáfu út stefnuskrá, sem stingur í stúf við gerðir þeirra í ríkisstjórn. Kannski kemur að því, að Óttarr Proppé nái heimsfrægð fyrir bann hjá Wikipedia.
Stjórnarfylgið er hrunið

Fylgi ríkisstjórnar-flokkana hefur hrunið í vetur. Samkvæmt nýjustu könnun MMR er fylgi þeirra alls komið niður í 36% og ríkisstjórnarinnar sjálfrar niður í 33%. Sjálfstæðisflokkurinn er kominn niður fyrir fjórðung atkvæða. Semsagt kominn tími til fyrir Bjarna Ben bófaforingja að skila lyklunum að stjórnarráðinu. Svo notuð séu hans eigin orð af minna tilefni. Svikararnir í Viðreisn og Bjartri framtíð eru við það að fara niður fyrir 5% lágmarkið. Fólk vill ekki þetta ofsafengna hægra-hægri. Kjósendur hafa hlaupið yfir í Vinstri græn, þegar rétt andlit bófanna kom í ljós eftir kosningar. Vinstri græn eru orðin stærsti flokkur landsins með 27% atkvæða. Þau hafa hreinan meirihluta með Pírötum og Framsókn.
Túristabólan að springa

Nánast mánaðarlega springa tölur um áætlaðan fjölda ferðamanna. Í janúar reyndist fjöldinn vera 75% hærri en í janúar í fyrra. Ekki kæmi mér á óvart, þótt þetta ár komi 80% fleiri en í fyrra. Hingað til hefur verið unnt að hýsa umframfólk með rosaátaki AirB&B fólks. Fólk hefur fixað upp herbergi og íbúðir fyrir ferðafólk. Alls um 3.000 herbergi á Reykjavíkursvæðinu. Segir lítið upp í aukninguna, að Reykjavík geri klárt fyrir 1.400 smáíbúðir á þessu ári. Það er krækiber í helvíti almenns húsnæðisleysis á höfuðborgarsvæðinu. Túristar og fátækir slást um þessi herbergi. Koma þarf umsvifalast böndum á túrismann, annars springur túristabólan.
Hægri fátæklingar

Sósíaldemókratar hafa hrunið víða um Evrópu. Einnig hér. Fátæku færibandafólki finnst þeir gæta hags miðstétta, svo sem kvenréttinda og ýmissa réttlætismála miðstétta, þar með flóttafólks. Nýir flokkar til hægri hafa fyllt í skarðið. Þeir beina reiði fátæklinga frá ríkum körlum til útlendinga, sem hirða láglaunastörf og velferð. Gerðist þó ekki í Þýzkalandi og Svíþjóð, þar sem sósíaldemókratar eru sterkir, en er að byrja þar líka. Fátækir rauðhálsar og hjólhýsapakk flykktist að Trump í Bandaríkjunum, sem hefur eingöngu auðmenn kringum sig. Sams konar fólk keyrði Brexit í gegn í Englandi. Hjáreyndir duga þessu fólki sem staðreyndir.
Rétttrúnaður góðviljaðra

Rétttrúnaður góðviljaðra verður stundum svo magnaður, að hann ýtir staðreyndum til hliðar, setur hjáreyndir í hásæti. Hjáreyndir eru ekki bara vandi Trumpista, heldur líka sumra rétttrúaðra. Gerðist í Svíþjóð, þar sem yfirvöld, lögreglan og hefðbundnir fölmiðlar sammæltust um að vernda múslima. Fela glæpi þeirra til að stöðva múslimahatur. Svo margir koma að samsærinu, að það er farið að hripleka. Nú síðast lýsti lögga, sem er að fara á eftirlaun í Málmey, að hann sé að gefast upp. Allur sólarhringurinn fari í aðlögunarvanda múslima, nauðganir og ofbeldi. Peter Springare verður rekinn fyrir múslimahatur. En samsærið lekur enn hraðar.

(Gúglið t.d. „muslim problems in sweden“ og finnið bæði staðreyndir og hjáreyndir)

Löggga í vanda
Bjarni svarar ekki

Bjarni Benediktsson svarar ekki endurteknum spurningum Katrínar Jakobsdóttur um, hvort hann skuldi alþingi ekki afsökunarbeiðni. Út af tveimur skýrslum, sem hann lá á fram yfir kosningar og stjórnarmyndunarviðræður. Í báðum tilvikum voru þetta viðkvæm mál fyrir Bjarna: Skattaskjól á aflandseyjum og lækkun húsnæðisskulda auðugra. Hefðu skýrslurnar birzt á réttum tíma, hefði flokkur Bjarna fengið færri atkvæði og því ekki getað myndað ríkisstjórn. Málið speglar íslenzka spillingu í hnotskurn. Sjálfstæðisflokkurinn hefur enn fylgi fjórðungs kjósenda. Þótt almennt sé vitað, að hann er bófaflokkur um ákaflega sérhæfða peningahagsmuni auðfólks.
Stikkfrí þingmenn

Daginn eftir kosningar var ákveðið að hækka laun alþingismanna um 44%. Hefur ekki verið dregið til baka. En fríðindi og sukk þingmanna hefur verið lækkað um 150 þúsund krónur á móti þessari 340 þúsund króna hækkun. Gerist þegar stéttarfélög eru hvött til að samþykkja 3-4% hækkun í samræmi við Salek-samkomulagið. Fátæka fólkið á að sjá um að halda staðfestu í lífskjörum. Þingmenn taka ekki þátt í slíku, ekki frekar en auðgreifar. Eru stikkfrí með fríu gleraugun og aðrar sporslur. Fólk mun ekki taka mark á þessu og ófriður mun verða á vinnumarkaði. Því er mikilvægt, að umræðan snúist næstu daga um bús í búðir. Svo fólk sé til friðs um alvörumál.
Páll telur mínútur

Páll Magnússon, fyrrum útvarpsstjóri, leggur lóð sína á vogarskál kvartana yfir meintri afturför Ríkisútvarpsins. Hann ætti að vita manna bezt um, hvernig Páll Magnússon útvarpsstjóri stýrði Ríkisútvarpinu í þessa sorglegu átt. Páll tekur sérstaklega undir þá skoðun, að Ríkisútvarpið sé rekið fyrir notendur í hverfi 101. Nefnir sem dæmi Silfur Egils um helgina og telur mínútur hvers umræðuefnis. Samkvæmt því er sérstakur áhugi miðbæjarbúa á efni um bús í búð og Trump. Ég næ því ekki. Enda eru það einkum túristar, sem búa í 101. Víst fannst mér Silfrið lélegt núna, en sé ekki samhengið við 101. Páll þarf brýnt að útskýra það nánar.
Varnir gegn hökkurum

Hollendingar hafa ákveðið að taka ekki upp rafrænar kosningar að sinni. Þingið verður kosið í marz upp á gamla mátann. Með því að krota með rauðum blýanti á pappírsörk. Fræðimenn þar hafa komizt að þeirri niðurstöðu, að of auðvelt sé að falsa kosningaúrslit í tölvum. Er skemmst að minnast þeirrar umræðu, sem hefur verið út af forsetakosningunum í Bandaríkjunum. Enn er þar rætt um, að Rússland hafi „hakkað“ niðurstöðurnar. Í vestanverðri Evrópu óttast margir, að það sama gerist í kosningum á árinu í Þýzkalandi og Frakklandi. Þar verða sennilega handvirkar kosningar eins og í Hollandi. Handvirk talning blífur enn sem fyrr.
Á eigin kostnað

Til að draga úr stéttaskiptingu í heilbrigðisþjónustu verður ríkið að hafna aðild að greiðslum fyrir aðgerðir á einkaspítölum. Þeir, sem ætla að bruna fram fyrir aðra á biðlistum, geri það á eigin kostnað. Þátttaka ríkisins í þessum kostnaði leiðir til þess, að minna fé verður eftir til að borga aðgerðir á ríkisspítala. Biðlistar lengjast á sveltum spítala almennings, meðan auðfólkið fær þjónustuna sumpart á kostnað almennings. Að því er stefnt í ráðagerðum ríkisvaldsins um að niðurgreiða kostnað við aðgerðir á Klínikinni. Ríkið á að nota skattana til að efla almannaþjónustu, en ekki til að búa til arð fyrir Albaníu-Höllu.
Svindlið fjórfalt meira

Enn er komin skýrsla, sem sýnir heimsmet íslenzkra bófa í geymslu illa fengins fjár í skattaskjóli á aflandseyjum. Í skýrslu Nordea bankans segir, að héðan séu fleiri skattaskjólabófar en frá Rússlandi. Meira að segja óháð höfðatölu. Nordea sýnir, að skattsvik eru stærsta atvinnugrein Íslendinga. Og það er vegna skorts á eftirliti allt frá tímum Davíðs, sem gelti eftirlitið. Stofnanir, sem brugðust, voru Seðlabankinn og Fjármálaeftirlitið. Nordea sýnir líka, að Mossack-Fonseca er um fjórðungur af svindlinu. Þannig eru íslenzk skattsvik fjórum sinnum meiri en kemur fram í Panama-skýrslunni. Allt er þetta í boði bófa Sjálfstæðisflokksins.
Sjónhverfingar á þingi

Þú veizt, hvað gerist, þegar ráðamönnum finnst pólitísk umræða komin á óþægilegt stig. Þegar forsætisráðherra felur tvær hættulegar skýrslur fram yfir kosningar. Þegar hann vill ekki þurfa að svara fyrir árlegan tugmilljarða árlegan flutning peninga í skattaskjól. Þá er lagt fram frumvarp um bús í búðir. Þá fyllist fésbók af þvaðri um, hvort það muni drepa okkur eða bjarga. Á meðan er ekki minnst á skattaskjól á aflandseyjum eða annað brask bófa. Ef þetta dugir ekki, verður lagt fram frumvarp um lausagöngu katta. Þegar Proppé vill einkavæða heilbrigðiskerfið, birtist frumvarp um breytta klukku. Og þá er enn eftir frumvarp um flugvöllinn.
Fátt er svo með öllu illt

Þótt Donald Trump hafi skelfilegar skoðanir á mörgum sviðum, er honum ekki alls varnað. Hann stendur við kosningaloforð, öfugt við íslenzka pólitíkusa. Það, sem hann er að gera, var hann búinn að boða. Að því leyti er hann skárri en Óttarr Proppé, sem gerir flest öfugt við það, sem hann lofaði. Efni Trump áfram loforð sín, má búast við, að endir verði bundinn á geðveikislegan hernað Bandaríkjanna í löndum múslima. Og kannski tjónkar hann við Vladimír Pútín. Það tvennt ætti að gera jörðina friðvænlegri en hún hefði orðið undir forsæti Hillary Clinton. Út á það má hann mín vegna halda áfram að láta eins og fífl í sjónvarpinu heima fyrir.
Ísland undir eftirliti

Financial Action Task Force er lögregla Alþjóða hagþróunar-stofnunarinnar OECD. Sveitir hennar hafa frá því fyrir hrun komið hingað reglulega til að benda á að stöðva verði peningaþvott með lögum, reglum og eftirliti. Íslenzk stjórnvöld hafa lofað og lofað, en ekki staðið við það frekar en annað af því tagi. Um tíma leit út fyrir, að Ísland yrði sett á válista aflandseyja. Þá var sett upp regluverk, en eftirlit er enn í skötulíki. Sjálfstæðisflokkurinn hefur varið fjárhaldsmenn sína. Seðlabankinn og Fjármálaeftirlitið hafa skipulega sofið á verðinum. Meira að segja Seðlabankinn hefur verðlaunað bófa með því að selja þeim krónur með 20% afslætti.